Ηρακλής Θεσσαλονίκης (πετοσφαίριση ανδρών)

Το τμήμα πετοσφαίρισης ανδρών του Ηρακλή αποτελεί μία από τις πιο αξιόλογες και πετυχημένες ελληνικές ομάδες τόσο στην Ελλάδα όσο και στα ευρωπαϊκά κύπελλα. Το τμήμα έχει κατακτήσει συνολικά 17 τίτλους. Από το 2000 και μετά η ομάδα διακρίθηκε όχι μόνο σε εθνικό επίπεδο αλλά και στις Ευρωπαϊκές διοργανώσεις, συμμετέχοντας 3 φορές στον τελικό του Τσάμπιονς Λιγκ, ενώ 5 φορές συνολικά βρέθηκε στις 4 κορυφαίες ομάδες της Ευρώπης. 

Η ομάδα η οποία από την περίοδο 2015–16 αγωνίζεται στην Α1 Εθνική κατηγορία (Βόλεϊ Λιγκ), προέκυψε από τη συγχώνευση του τμήματος πετοσφαίρισης ανδρών του «Γ.Σ. Ηρακλής» με τον τότε δημιουργηθέντα σύλλογο «Ηρακλής Πετοσφαίριση 2015», ο οποίος επί της ουσίας απορρόφησε το τμήμα του Γ.Σ. Ηρακλή. Μετέχει στο Πρωτάθλημα Ελλάδας με την επωνυμία ΤΑΠ Ηρακλής Πετοσφαίριση 2015.

Το 2021 με την δημιουργία του Νέου Γυμναστικού συλλόγου, το τμήμα βόλλευ του Ηρακλή θα ανναγενηθεί με μπροστάρη τον εμβληματικό αρχηγό Αντρέι Κράβαρικ (Andrej Kravárik), ο οποίος θα αναλάβει την αναδιοργάνωση του τμήματος σε ανδρικό και γυναικείο αλλά και τις ακαδημίες του συλλόγου.

Ιστορία

1921–2000 
Το τμήμα βόλεϊ ανδρών, που ιδρύθηκε το 1921, είναι το πιο πετυχημένο τμήμα του συλλόγου. Από το πρώτο πρωτάθλημα Α' Εθνικής που διοργανώθηκε την περίοδο 1968–69, πέρα από τις δικές του επιτυχίες, τροφοδοτούσε συνεχώς με αθλητές τις εθνικές ομάδες πετοσφαίρισης. Τη δεκαετία του '70 πραγματοποίησε αξιόλογες εμφανίσεις στο  Πρωτάθλημα Ελλάδας, κατακτώντας αρκετές φορές την 2η και 3η θέση. Από το 1987 είχε θετική παρουσία και στα ευρωπαϊκά κύπελλα. Την τριετία 1999–2001 συμμετείχε σε τρεις διαδοχικούς τελικούς του Πρωταθλήματος Ελλάδας, και κατέκτησε το Κύπελλο Ελλάδος για πρώτη φορά το 2000.

2001–2010: Επιτυχίες στην Ευρώπη 

Οι βάσεις για τη μεγάλη ομάδα του Ηρακλή που τη δεκαετία αυτή έκανε εμφατική παρουσία στον ελληνικό αλλά και στον ευρωπαϊκό χώρο είχαν ήδη τεθεί.
Το 2002 ο Ηρακλής κατέκτησε για πρώτη φορά στην ίδια χρονιά Πρωτάθλημα και Κύπελλο Ελλάδας (νταμπλ) και ταυτόχρονα την τρίτη θέση στο ευρωπαϊκό Τσάμπιονς Λιγκ που έγινε στο Οπόλε της Πολωνίας. Στον ημιτελικό της διοργάνωσης εκείνης, μετά από μία συγκλονιστική εμφάνιση, ηττήθηκε μόλις με 3–2 από το ιταλικό μεγαθήριο Λούμπε Ματσεράτα, που τελικά κατέκτησε το κύπελλο. Έτσι η Ελλάδα έχασε τη σπάνια ευκαιρία να έχει δύο εκπροσώπους στον τελικό, αφού στον άλλο ημιτελικό ο Ολυμπιακός Πειραιώς νίκησε την πολωνική Μόσοσταλ με 3–1. Στον αγώνα για την τρίτη θέση ο Ηρσκλής νίκησε τη Μόσοσταλ με 3–2 και κατέκτησε το χάλκινο μετάλλιο.

Το 2003 ο Ηρακλής κατέλαβε την δεύτερη θέση στο Πρωτάθλημα Ελλάδας. Το 2004 η ομάδα κατέκτησε το κύπελλο Ελλάδας ενώ συμμετείχε σε ένα ακόμη Φάιναλ–4 του Τσάμπιονς Λιγκ στο Μπέλγκοροντ της Ρωσίας, όπου περιορίστηκε στην 4η θέση.

Το 2005 κατέκτησε το δεύτερο νταμπλ της ιστορίας του. Την ίδια χρονιά έφτασε στο Φάιναλ–4 του Τσάμπιονς Λιγκ που έγινε στην Θεσσαλονίκη στο γήπεδο του ΠΑΟΚ. Στον ημιτελικό νίκησε τη ρώσικη Λοκομοτίβ Μπέλγκοροντ με 3–2 και στον τελικό υπέκυψε στην ανωτερότητα της γαλλικής Τουρ Βόλεϊ, χάνοντας με 3–1, αλλά με γεμάτα όλα τα σετ. (21–25, 31–29, 25–17, 25–23).

Το 2006 κατέκτησε το κύπελλο Ελλάδας. Την ίδια χρονιά έφτασε ξανά στο Φάιναλ–4 του Τσάμπιονς Λιγκ που έγινε στην Ρώμη. Εκεί, έχοντας ίσως την καλύτερη ομάδα της ιστορίας του, και με την παρουσία 6.500 χιλιάδων οπαδών του που ταξίδεψαν από τη Θεσσαλονίκη, προσπάθησε να κατακτήσει το Ευρωπαϊκό Κύπελλο. Στον ημιτελικό βρίσκεται αντιμέτωπος της Λοκομοτίβ Μπέλγκοροντ την οποία κέρδισε ξανά με 3–2. Στον τελικό αντιμετώπισε τους πανίσχυρους ιταλούς οικοδεσπότες της Σίσλεϊ Τρεβίζο από τους οποίους ηττήθηκε με 3–2, με όλα τα σετ να κρίνονται στους 2 πόντους (25–23, 23–25, 25–23, 26–24). Την ομάδα του Ηρακλή εκείνης της χρονιάς αποτελούσαν οι Γκιούρδας, Μπολ, Στάνλεϊ, Τσέρνικ, Κράβαρικ, Καλμαζίδης, Χοφ, Ντίαζ, Δημητρακόπουλος, Μπρουκς, Μπαρμπούδης, Ιωαννίδης, Τζελάτι, Μαυρίδης, Παπαγγελόπουλος.

Το 2007 η ομάδα του Ηρακλή μπήκε στα Πλέι οφ του Πρωταθλήματος με μειονέκτημα έδρας, αλλά με 3–1 νίκες  επί του Ολυμπιακού και 3–1 επί του Παναθηναϊκού πήρε πανηγυρικά το τρίτο πρωτάθλημα στην ιστορία του συλλόγου. Το γεγονός ότι και με τους δυο αντιπάλους του ο Ηρακλής κατάφερε να σπάσει το πλεονέκτημα έδρας που είχαν απέναντί του, ήταν αφορμή να χειροκροτηθεί από φίλους και αντιπάλους.

Το 2008 κατέκτησε ξανά το πρωτάθλημα Ελλάδας κερδίζοντας τον Παναθηναϊκό με 3–0 νίκες και έχοντας το μειονέκτημα έδρας, ενώ κατέκτησε και το Σούπερ Καπ. Τo 2009 έφτασε για 5η φορά στο Φάιναλ–4 του Τσάμπιονς Λιγκ που έγινε στην Πράγα. Στον ημιτελικό νίκησε τη ρώσικη Ίσκρα Οδίντσοβου με 3–1, αλλά στον τελικό το εμπόδιο της ιταλικής Τρεντίνο Βόλεϊ ήταν ανυπέρβλητο. Η ομάδα της Θεσσαλονίκης ηττήθηκε με σκορ 3–1 και κατέκτησε άλλο ένα Ασημένιο μετάλλιο στην κορυφαία ευρωπαϊκή διοργάνωση συλλλόγων.

Κατά τη διάρκεια της δεκαετίας αυτής, τη φανέλα του Ηρακλή φόρεσαν παίκτες καταξιωμένοι όχι μόνο στην ελληνκή αλλά αλλά και στην παγκόσμια πετοσφαίριση. Εκτός από εκείνους της περιόδου 2005–06, στον "Γηραιό" αγωνίστηκαν ακόμα οι Έλληνες: Θεόδωρος Μπάεφ, Γιώργος Πετρέας, Νίκος Σαμαράς, Άκης Χατζηαντωνίου, Κώστας Χριστοφιδέλης, οι ξένοι: Πλάμεν Κονσταντίνοφ, Σλόμπονταν Μπόσκαν, Φρανκ Ντεπέστελε, Χοσέ Ριβέρα, Σιμόν Τίσερ κ.α.

2011– 
Το 2011 έφτασε μέχρι τον τελικό κυπέλλου Ελλάδος κόντρα στον Ολυμπιακό, αλλά δεν κατάφερε να σηκώσει το τρόπαιο. Το 2012 ο Ηρακλής έκανε το «Νταμπλ». Στις 10 Μαρτίου  κατέκτησε το 6ο κύπελλο και 14ο συνολικά τίτλο της ιστορίας του. Οι κυανόλευκοι επικράτησαν με 3–0 σετ (25–21, 25–20, 25–19) της Λαμίας και χωρίς να χάσουν σετ στο Φάιναλ–8. Στις 14 Μαΐου κατάφερε να κατακτήσει και το πρωτάθλημα Ελλάδας κόντρα στον Φοίνικα Σύρου.

Την περίοδο 2012–13 ο Ηρακλής τερμάτισε στη 10η θέση, αλλά στα πλέι-άουτ κατάφερε να παραμείνει στην κατηγορία. Εκκρεμούσε, όμως, απόφαση του αθλητικού δικαστή για αποβολή του από το πρωτάθλημα λόγω χρεών. Ο Ηρακλής προσέφυγε στο ΑΣΕΑΔ ασκώντας έφεση κατά της απόφασης, η οποία όμως απορρίφθηκε με αποτέλεσμα τον υποβιβασμό του στην Α2 Εθνική. Στη συγκεκριμένη κατηγορία αγωνίστηκε τις επόμενες δύο περιόδους, κατακτώντας τελικά το πρωτάθλημα, γεγονός το οποίο τον οδηγούσε και πάλι στην Α1 Εθνική (Βόλει Λιγκ).

Με τη νέα επωνυμία πλέον Ηρακλής Πετοσφαίριση 2015 κατόπιν συγχώνευσης με το ομώνυμο σωματείο, έπειτα από μία αποτυχημένη προσπάθεια να πάρει αδειοδότηση από την ΕΕΑ, τελικά κατάφερε να πάρει την αδειοδότηση και να συμμετέχει κανονικά στο πρωτάθλημα της Α1.

Έμβλημα 
Το έμβλημα της ομάδας είναι ο ημίθεος Ηρακλής.

Τίτλοι & Διακρίσεις

Πανελλήνιοι 
 5 Πρωταθλήματα Ελλάδας:
2002, 2005, 2007, 2008, 2012
 6 Κύπελλα Ελλάδας:
2000, 2002, 2004, 2005, 2006, 2012
 4 Σούπερ Καπ Ελλάδας:
 2004, 2005, 2007, 2008
 1 Κύπελλο Α1 Εθνικής: 
1998
 3 Νταμπλ:
2002, 2005, 2012
 1 Πρωτάθλημα Α2 κατηγορίας:
2015

Τοπικοί 
 1 Πρωτάθλημα Θεσσαλονίκης:
 1926

Ευρωπαϊκές Διακρίσεις 
 Φιναλίστ στο Champions League: 2005, 2006, 2009
 3η Θέση στο Champions League: 2002
 4η Θέση στο Champions League: 2004

Τμημάτων υποδομών 
Ανάλογη ακμή με το ανδρικό τμήμα βόλεϊ παρουσίασαν και τα τμήματα υποδομών του συλλόγου.  Πρόκειται για τον πολυνίκη στον θεσμό, αφού μετρά συνολικά 64 συνολικά τίτλους στα τμήματα υποδομών.

8 Πρωταθλήματα Ελλάδας εφήβων: 1997, 2002, 2003, 2007, 2008, 2009, 2010, 2018

 15 Πρωταθλήματα Ε.ΠΕ.Σ.Θ. εφήβων: 1997, 2002, 2003, 2005, 2006, 2007, 2008, 2009, 2010, 2012, 2013, 2014, 2015, 2018, 2019
 11 Πρωταθλήματα Ελλάδας παίδων: 2001, 2002, 2003, 2004, 2005, 2006, 2007, 2010, 2012, 2013, 2015
 14 Πρωταθλήματα Ε.ΠΕ.Σ.Θ. παίδων: 2001, 2002, 2004, 2005, 2006, 2007, 2008, 2009, 2010, 2011, 2012, 2013, 2014, 2015
 6 Πρωταθλήματα Ελλάδας παμπαίδων: 2000, 2002, 2003, 2004, 2005, 2010
 10 Πρωταθλήματα Ε.ΠΕ.Σ.Θ. παμπαίδων: 2000, 2002, 2003, 2004, 2006, 2008, 2009, 2010, 2012, 2013

Πορεία στην Α' Εθνική / Α1 Κατηγορία / Volley League

Κατατάξεις

Θέσεις

Διακεκριμένοι πετοσφαιριστές 

 Φρανκ Ντεπέστελε
 Πλάμεν Κονσταντίνοφ
 Σιμόν Τίσερ
 Θεόδωρος Μπάεφ
 Μάριος Γκιούρδας
 Νίκος Σαμαράς
 Αντρέι Κράβαρικ
 Νίκος Αντωνιάδης
 Φραντζ Γκρανβορκά
 Ματέι Τσέρνιτς
 Σλόμπονταν Μπόσκαν
 Λόι Μπολ
 Τομ Χοφ
 Ρολάντο Ντεσπέιν

Διακεκριμένοι προπονητές 

 Αλέκος Λεώνης
 Φλάβιο Γκουλινέλι
  Άντερς Κρίστιανσον

Σύνθεση περιόδου 2019-2020

Παραπομπές

Εξωτερικοί σύνδεσμοι 
 Γυμναστικός Σύλλογος Ηρακλής www.iraklis1908.gr - Επίσημος ιστότοπος
 Επίσημος ιστότοπος Πετοσφαίρισης www.iraklis1908.gr
 Τ.Α.Π. Ηρακλής www.iraklisvolley.gr - Ιστότοπος τμήματος πετοσφαίρισης

Πετοσφαιριση
Ελληνικοί σύλλογοι πετοσφαίρισης
Σωματεία Ε.ΠΕ.Σ.Θ.